b'\n_START_ARTICLE_\nRadna slu\xc5\xbeba mlade\xc5\xbei u NDH\n_START_PARAGRAPH_\nRadna slu\xc5\xbeba u NDH propisana je na prijedlog ministarstva domobranstva zakonskom odredbom od 5. svibnja 1941. godine. Provedba je povjereno ministarstvu domobranstva. _NEWLINE_Odredbom je obuhva\xc4\x87ena cjelokupna mu\xc5\xa1ka mlade\xc5\xbe koja nije bila uposlena ni u kojoj grani privredne djelatnosti. Dobna skupina koju je obuhva\xc4\x87ala su mladi\xc4\x87i od navr\xc5\xa1ene 15. godine do navr\xc5\xa1ene 18. godine \xc5\xbeivota te cjelokupna sveu\xc4\x8dili\xc5\xa1na mlade\xc5\xbe. Radna slu\xc5\xbeba vr\xc5\xa1ila se u radnim jedinicama i pod nadzorom ministarstva domobranstva. Trajala je \xc4\x8detiri mjeseca. Istom odredbom propisana je i vojni\xc4\x8dka prednaobrazba u NDH._NEWLINE_Provedbena naredba koja je regulirala vojni\xc4\x8dku prednaobrazbu i radnu slu\xc5\xbebu mlade\xc5\xbei donesena je 7. svibnja 1941. godine, a potpisnik je bio ministar domobranstva. _NEWLINE_Odre\xc4\x91eno je da svi u\xc4\x8denici zagreba\xc4\x8dkih srednjih \xc5\xa1kola, preparandija i njima sli\xc4\x8dnih \xc5\xa1kola od navr\xc5\xa1ene 15. godine do navr\xc5\xa1ene 18. godine se imaju javiti 19. svibnja 1941. u 8 sati ujutro na Stadionu u Maksimiru. Sva mu\xc5\xa1ka sveu\xc4\x8dili\xc5\xa1na mlade\xc5\xbe morala se javiti u 8 sati ujutro 14. svibnja 1941. na Stadionu kod Maksimira. Odre\xc4\x91eno je da \xc4\x87e se u\xc4\x8denici srednjih \xc5\xa1kola, preparandija i njima sli\xc4\x8dnih \xc5\xa1kola izvan Zagreba, kao i sveu\xc4\x8dili\xc5\xa1tarci izvan Zagreba ustrojiti po posebnom pravilniku u satnije u mjestima svog stalnog boravi\xc5\xa1ta 26. svibnja 1941. godine. Od provedbe je izuzeta ona mlade\xc5\xbe iz prethodnih skupina koja se nalazi u namje\xc5\xa1tenju ili je zaposlena u kakvoj privrednoj djelatnosti kao n. pr. selja\xc4\x8dka djeca, koja sudjeluju na radovima u polju._NEWLINE_Tako\xc4\x91er je ure\xc4\x91eno da \xc4\x87e se dja\xc4\x8dkim satnijama priklju\xc4\x8diti i ona mlade\xc5\xbe od navr\xc5\xa1ene 15. godine do navr\xc5\xa1ene 18 godine, koja ne polazi \xc5\xa1kole ali je bez zaposlenja kako u gradovima, tako i po selima. U Zagrebu su se ovakovi pojedinci morali javiti osobno u uredu Akademskog Usta\xc5\xa1kog Sto\xc5\xbeera, Preradovi\xc4\x87eva ulica 17 (dvori\xc5\xa1na zgrada) od 7. svibnja pa do 25. svibnja 1941. zaklju\xc4\x8dno, dok u svim ostalim mjestima se ta mlade\xc5\xbe priklju\xc4\x8dila 26. svibnja 1941. mjesnim zapovjedni\xc5\xa1tvima satnija._NEWLINE_Svi biv\xc5\xa1i usta\xc5\xa1ki povjerenici na srednjim \xc5\xa1kolama, preparandijama i njima sli\xc4\x8dnim \xc5\xa1kolama izvan Zagreba_NEWLINE_imali su se javiti u Zagrebu u 8 sati ujutro 14. svibnja 1941. na Stadionu kod Maksimira. Bilo je odre\xc4\x91eno da \xc4\x87e svima ovim povjerenicima njihov Mjesni Usta\xc5\xa1ki Sto\xc5\xbeer izdati pismenu potvrdu na temelju koje \xc4\x87e dobiti besplatnu kartu do Zagreba. Bilo je odre\xc4\x91eno da \xc4\x87e ovi povjerenici proboraviti u Zagrebu vi\xc5\xa1e dana, a najdalje do 24. svibnja 1941. godine. _NEWLINE_Organizaciju svega rada imao je izvr\xc5\xa1iti Usta\xc5\xa1ki akademski sto\xc5\xbeer uz pomo\xc4\x87 odredjenih vojnih osoba, kao i osoba sposobnih i proku\xc5\xa1anih za rad s mlade\xc5\xbei. Bolesni pojedinci bili su oslobodjeni uz predo\xc4\x8denje lije\xc4\x8dni\xc4\x8dke svjedod\xc5\xbebe, izdane od slu\xc5\xbebenog lije\xc4\x8dnika u pojedinom mjestu na temelju besplatnog lije\xc4\x8dni\xc4\x8dkog pregleda._NEWLINE_Organizaciju radne slu\xc5\xbebe, odabiranje podru\xc4\x8dja i vrstu rada imal su zajedni\xc4\x8dki urediti zapovjedni\xc5\xa1tvo vojni\xc4\x8dke prednaobrazbe i radne slu\xc5\xbebe mladosti s organima odjela za tehni\xc4\x8dke radove. Ministar zdravstva imao je odrediti lije\xc4\x8dnike za pregled mlade\xc5\xbei prije stupanja na vojni\xc4\x8dku prednaobrazbu i radnu slu\xc5\xbebu, kao i lije\xc4\x8dnike u radnim jedinicama._NEWLINE_Tko nije bio izuzet od zakonske odredba a nije se odazvao, snosio je sve posljedice u svojim dru\xc5\xa1tvenim odnosima (namje\xc5\xa1tenja, \xc5\xa1kolovanja i si.), "kako danas, tako i u budu\xc4\x87nosti".'